ЗыгуэркIэ ущыуащ

ХъуратI унэщIэ ищIат. Абы и унэщIэхъуэхъум Дизыкъуажэ ирихьэлIатэкъым – зыгъэпсэхуакIуэ щыIат. Къызэрысыжу и ныбжьэ­гъум деж кIуащ.
- Угъурлы ухъу! Насыпы­фIэу, гуфIэгъуэр фи куэду фы­щыпсэуну сыныво­хъуэхъу! – икъузащ абы Хъу­ратIрэ Лалинэрэ я Iэхэр.
Унэр зэпиплъыхьурэ, Дизыкъуажэ къилъэгъуащ плIа­нэпэ гуэрым дэс бэджыш­хуэр. Лалинэ имыгъэу­кIытэну нэгъуэщI плIанэпэ плъащ. АбыкIи бэджыхъ ин щызэIущат. Дизыкъуажэ мыхъурджауэу хуэшыIэнт а илъэгъуахэм иужькIэ! Зи­гъэтIэтIэжу и пащхьэм къис цIыхубзымкIэ зэ плъэри и ныбжьэгъум зыхуигъэзащ:
- Уэлэхьи, ХъуратI, унэ дэгъуэ пщIам, ауэ зыгуэркIэ ущыуащ.
- СыткIэ?
- ПлIанэпэ иIэу пщIын хуеякъым, плIанэпэ…
- Сыт щхьэкIэ?..
- Зи щхьэкIэр плъагъуркъэ, зиунагъуэрэ, плIанэпэхэм бэдж, бэджыхъ хуэдэхэр ди­щIэурэ уагъэбампIэ, – жиIащ Дизыкъуажэ.